bsmart stel aanlyn kaart in 2019 bekend | Netwerk24
bsmart stel aanlyn kaart in 2019 bekend
Deur Francois Williams 09 November 2018 16:27
Marthinus Fourie, besturende direkteur van bsmart.
Die koopkaart-onderneming bsmart (voorheen bekend as Kaapse Verbruikers) sit vandeesmaand R28 miljoen terug in sy lede se beursies. En hy beplan vir volgende jaar 'n kaart waarmee aanlyn aankope gedoen kan word.
Die gebruik van die bsmart-lojaliteitskaart het die afgelope vier jaar altesame R138 miljoen terug in sy lede se sak gesit, sê die groep in 'n verklaring.
Bsmart het ondanks die swak ekonomiese klimaat R1,13 miljard se aankope deur 37 600 lede by winkels in die bsmart-handelsnetwerk aangeteken.
Individuele kontantbonusse van tot meer as R10 000 sal vanjaar aan van die bedrywigste kopers uitbetaal word.
Marthinus Fourie, besturende direkteur van bsmart, verduidelik die kontantterug-bonusse bou op elke keer as iemand met die bsmart-kaart betaal, terwyl dit hulle terselfdertyd help om hul begroting doeltreffend te bestuur.
Lede kry 'n maandelikse kooplimiet om by meer as 12 000 winkels landwyd te kan koop. Dit sluit die bekendste kleinhandelgroepe in soos Checkers, Shoprite, Pick n Pay, Makro, Woolworths, Game, Clicks, Dis-Chem, Edgars en Jet.
Al die aankope moet teen die einde van elke maand ten volle betaal word, wat mense aanmoedig om skuldvry te leef.
Fourie gee toe daar is tans baie ander lojaliteitsprogramme soos dié van banke wat 'n uitdaging is vir bsmart se sakemodel, en ekonomiese druk dra by tot 'n afname in verbruikersbesteding.
"Elke onderneming ervaar die uitwerking van die huidige resessie. Ons besef egter ook dat verbruikers slimmer te werk gaan met hul besteding en voortdurend na geleenthede soek om hul begrotings te rek, sonder om skuld aan te gaan," sê Fourie.
Hy sê bsmart stel volgende jaar 'n vooraf-gefinansierde kaart-opsie bekend wat mense ook vir aanlyn aankope kan gebruik. Voornemende lede sal kan aansoek doen vir 'n rekening sonder om 'n krediet-evaluering te ondergaan, maar geld moet eers van 'n bankrekening na die bsmart-kaart oorgeplaas word voordat dit gebruik kan word om vir aankope te betaal.
Bestaande lede gaan 'n nuwe kaart ontvang met 'n geheime PIN-kode asook die vermoë om aanlyn te betaal vir voorafbetaalde elektrisiteit, lugtyd, data, rekeninge en ander dienste.